

REPUBLIKA HRVATSKA

SPLITSKO - DALMATINSKA ŽUPANIJA

GRAD OMIŠ

Gradonačelnik

Na temelju članka 39. Statuta Grada Omiša (“Službeni glasnik Grada Omiša” br. 4/09, 9/10, 2/13, 10/13, 1/18, 8/18,2/21 ) i Odluke o davanju u zakup poslovnog prostora („Službeni glasnik Grada Omiša“ br. 1/12, 8/17, 3/19, 10/19 ) te Zaključka Gradonačelnika Grada Omiša, KLASA: 372-02/22-01/03 URBROJ: 2181-7-05-02/2-22-2 od 16.8. 2022.godine

raspisuje N A T J E Č A J

za prikupljanje pisanih ponuda za davanje u zakup poslovnog prostora

1. Predmet natječaja je davanje u zakup poslovnog prostora u prizemlju zgrade Mjesnog doma u Tugarama, položenoj na čest.zgr 460 k.o.Tugare, adresa Trg poljičkih knezova 1, Tugare, a koji se sastoji od dvije prostorije i pripadajućeg sanitarnog čvora, ukupne površine 256,90 m² , s namjenom obavljanja cjelogodišnje sportsko-rekreacijske djelatnosti (mali nogomet) te ugostiteljske djelatnosti (caffe bar).
2. Poslovni prostor daje se u zakup na rok od 5 (pet) godina. Početna cijena zakupa iznosi 550,00 EUR mjesečno. Mjesečna zakupnina plaća se unaprijed, najkasnije do petog dana u mjesecu, u protuvrijednosti u kunama po srednjem tečaju HNB koji vrijedi prvog dana u mjesecu za koji se plaća. Odabrani ponuditelj preuzima obvezu plaćanja PDV-a na mjesečnu zakupninu.
3. Pravo podnošenja pisane ponude imaju fizičke osobe koje su hrvatski državljani i pravne osobe registrirane u Republici Hrvatskoj za obavljanje djelatnosti iz točke 1. ovoga natječaja.
4. Pored zakupnine odabrani ponuditelj plaća i ostale troškove (struja, odvoz smeća, komunalna naknada, čišćenje septičke jame i dr.), pristojbe, poreze i naknade vezane za korištenje prostora.
5. Ponuditelji su dužni uplatiti jamčevinu u iznosu od 414,00 kuna na žiro račun Grada Omiša broj IBAN HR22 2407 0001 8300 00008, model HR 68, s pozivom na broj 7722 - OIB. Ponuditelju čija je ponuda prihvaćena kao najpovoljnija, uplaćena jamčevina se uračunava u cijenu zakupa. Ostalim ponuditeljima jamčevina se vraća u nominalnom iznosu, bez kamata, po donošenju Odluke o odabiru najpovoljnije ponude.
6. Poslovni prostor daje se u zakup u viđenom stanju.Potpisom ugovora o zakupu poslovnog prostora zakupnik potvrđuje da je poslovni prostor primio u viđenom stanju i suglasan je da će prostor urediti o vlastitom trošku kako bi u njemu mogao obavljati ugovorene djelatnosti. Zakupnik je dužan o svom trošku ishoditi svu eventualnu potrebnu dokumentaciju od nadležnih tijela radi provođenja potrebnih radova, privođenja poslovnog prostora namjeni te obavljanja djelatnosti (minimalne tehničke uvjete).
7. Zakupnik nema pravo na povrat uloženih sredstava u uređenje poslovnog prostora nakon isteka Ugovora o zakupu poslovnog prostora ili u slučaju raskida Ugovora bez obzira na razlog raskida, te se odriče prava na naknadu za uložena sredstva s osnova izvođenja bilo kakvih radova u poslovnom prostoru odnosno odriče se prava primjene instituta stjecanja bez osnove i/ili poslovodstva bez naloga (bez obzira da li je u prostorni prostor ulagao sa ili bez suglasnosti Grada Omiša).
8. Najpovoljniji ponuditelj koji dobije poslovni prostor u zakup, obvezan je prije potpisivanja Ugovora o zakupu, dostaviti bjanko zadužnicu ovjerenu kod javnog bilježnika koja pokriva jednogodišnji iznos ugovorene zakupnine.
9. Poslovni prostor ili dio poslovnog prostora koji je predmet zakupa ne mogu se dati u podzakup.
10. Pravo prednosti na sklapanje ugovora o zakupu poslovnog prostora imaju osobe iz članka 132. Zakona o hrvatskim braniteljima iz Domovinskog rata i članovima njihovih obitelji („Narodne novine“, broj 121/17, 98/19, 84/21) ako te osobe ispunjavaju uvjete ovog natječaja i prihvate najviši ponuđeni iznos mjesečne zakupnine
11. .Ponuda mora sadržavati:

- ime i prezime ponuditelja, točnu adresu ponuditelja, OIB, adresu elektroničke pošte i broj telefona radi kontakta, te IBAN žiro računa za potrebe povrata jamčevine ponuditelju koji ne bude odabran;  
-preslik osobne iskaznice (fizičke osobe koji imaju registrirani obrt ili obavljaju samostalnu profesionalnu djelatnost);

-preslik izvatka iz odgovarajućeg registra iz kojeg mora biti vidljivo da je ponuditelj ovlašten obavljati djelatnost koju je naveo u svojoj ponudi (sudski/obrtni registar ili drugi odgovarajući upisnik);

- djelatnost koju će ponuditelj obavljati u poslovnom prostoru za koji podnosi ponudu;

- ponuđeni iznos mjesečne zakupnine izražen nominalno u apsolutnom iznosu, koji ne može biti niži od početnog iznosa navedenog u natječaju;

- dokaz o plaćenoj jamčevini, isključivo s računa/imena ponuditelja;

- izjavu o prihvaćanju svih uvjeta natječaja;

- potvrdu Grada Omiša (u izvorniku), ne stariju od 30 dana od dana objave natječaja kao dokaz da fizička ili pravna osoba nema dospjelu nepodmirenu obvezu prema proračunu Grada Omiša;

- potvrdu Porezne uprave (u izvorniku), ne stariju od 30 dana od dana objave natječaja kao dokaz da fizička ili pravna osoba nema dospjelu nepodmirenu obvezu prema državnom proračunu, osim ako je sukladno posebnom propisu odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja;

- dokaz ponuditelja koji se u prijavi na natječaj poziva na pravo prednosti za sklapanje ugovora o zakupu poslovnog prostora na temelju čl. 132. Zakona o hrvatskim braniteljima iz Domovinskog rata i članovima njihovih obitelji, („Narodne novine“, broj 121/17, 98/19) kojim dokazuje svoj status i izjavu da nema sklopljen ugovor o zakupu drugog poslovnog prostora, neovisno po kojoj je osnovi ostvaren.

1. Najpovoljnijom ponudom smatrati će se ona ponuda koja sadržava sve dokaze iz točke 11. ovoga natječaja i sadrži najviši ponuđeni iznos zakupnine.
2. Natječaj je otvoren objavom obavijesti u listu “Slobodna Dalmacija”, a objaviti će se na oglasnoj ploči i na službenim stranicama Grada Omiša i traje 8 dana, računajući od dana objave obavijesti u „Slobodnoj Dalmaciji“.
3. Ponude se podnose u zatvorenoj omotnici na adresu: GRAD OMIŠ, Trg kralja Tomislava 5, 21310 Omiš, sa naznakom “ne otvaraj - ponuda za zakup Tugare“. Ponuda mora biti uvezena u cjelinu na način da se onemogući naknadno vađenje ili umetanje listova ili dijelova ponude. Zakašnjele i nepotpune ponude neće se razmatrati.
4. Javno otvaranje ponuda održati će se 5.9.2022. godine u 12:00 sati u Uredu gradonačelnika, Trg kralja Tomislava 5, Omiš. Otvaranju ponuda smiju nazočiti isključivo ponuditelji, odnosno njihovi predstavnici.
5. Grad Omiš zadržava pravo ne prihvatiti ni jednu ponudu bez obveze davanja pisanog obrazloženja. Odabrani ponuditelj je dužan sklopiti Ugovor o zakupu poslovnog prostora s Gradom Omišem u roku koji će biti naznačen u Odluci o odabiru najpovoljnije ponude, u protivnom smatra se da je odustao od ponude i gubi pravo na povrat jamčevine. Ugovor o zakupu sklapa se kao ovršna isprava ovjerena kod javnog bilježnika, a trošak solemnizacije snosi zakupnik.

GRADONAČELNIK  
 Ivo Tomasović, dipl.oec. v.r.

Klasa: 372-02/22-01/03  
Urbroj: 2181-7-05-02/2-22-3

Datum, 26.8.2022. godine